**Tájékoztató 50 órás Iskolai Közösségi Szolgálatról**

A nemzeti köznevelésről szóló törvény értelmében az érettségi vizsga megkezdéséhez ötven óra közösségi szolgálat teljesítése szükséges.

**Fő cél:**

A szociális készségek, a társadalmi érzékenység fejlesztése, a segítő magatartás kialakítása, „jónak lenni jó” érzés megtapasztalása. Ezért olyan területeken lehet közösségi szolgálatot végezni, amelyek a köz érdekében tevékenykednek (közhasznúak). Magán-és állami vállalkozásokban nem végezhető közösségi szolgálat, viszont non profit és civil szervezeteknél (egyesületek, alapítványok) igen. Fontos, hogy a tevékenység a segítő-segített kölcsönösségén alapuljon.

**Területek, amelyeken végezhető:**

a. az egészségügyi,

b. a szociális és jótékonysági,

c. az oktatási,

d. a kulturális és közösségi,

e. a környezet-és természetvédelmi,

f. a katasztrófavédelmi,

g. az óvodás korú, sajátos nevelési igényű gyermekekkel, tanulókkal, az idős emberekkel közös sport-és szabadidős területen folytatható tevékenység,

h. az egyes rendőrségi feladatok ellátására létrehozott szerveknél bűn-és baleset-megelőzési területen.

**Fogadó szervezet lehet:**

a) a helyi önkormányzat, a helyi önkormányzatok társulása és a települési önkormányzatok többcélú kistérségi társulása az általa biztosított közszolgáltatások és katasztrófavédelmi feladatai körében;

b) a nemzetiségi önkormányzat a jogszabályban meghatározott közfeladatai körében;

c) a költségvetési szerv az alaptevékenysége körében;

d) a magyarországi székhelyű civil szervezet, közhasznú szervezet a közhasznú és a működésével összefüggő tevékenysége körében;

e) a magyarországi székhelyű egyházi jogi személy a hitéleti, a közcélú és a működésével összefüggő tevékenysége körében;

f) a jogszabályban meghatározott közszolgáltatásai vagy e közszolgáltatásokhoz kapcsolódóan a közszolgáltatásait igénybe vevőknek nyújtott többletszolgáltatások körében magyarországi székhelyű, illetve magyar hatóság által kiadott működési engedéllyel rendelkező, jogképes

-szociális, gyermekjóléti, gyermekvédelmi szolgáltató, illetve intézmény,

-egészségügyi szolgáltató,

-közoktatási intézmény,

-felsőoktatási intézmény,

-muzeális intézmény,

-nyilvános könyvtár,

-közlevéltár,

-nyilvános magánlevéltár,

-közművelődési intézmény

A tanuló csak olyan intézményben végezheti a közösségi szolgálatot, amellyel iskolánknak van együttműködési megállapodása. A listát megtekinthetik a honlapunkon (Iskolai Közösségi Szolgálat (jobb oldalon -kézre kattintva –Fogadó szervezetek). Azonban a szülők/ diákok is javasolhatnak új fogadóintézményt, amellyel a tanuló közösségi szolgálati munkájának megkezdése előtt együttműködési megállapodást kell kötni iskolánknak. Új együttműködési megállapodások megkötésére vonatkozó igény esetén ezt előtte egyeztetni kell a közösségi szolgálatot koordináló tanárral.

Bár jogszabályi akadálya nincs annak, hogy a tanuló a közösségi szolgálatot olyan intézményben teljesítse, amelyben hozzátartozója dolgozik, de rokon nem igazolhat semmilyen közösségi szolgálati teljesítést.

Iskolánkban is végezhető közösségi szolgálati tevékenység, melyről a helyi szabályzat rendelkezik. (lásd honlapunkon)

**Hol végezhetik a tanulók a közösségi szolgálatot?**

Kecskeméten vagy környékén, illetve a tanuló lakhelyén/ annak környékén. A „környékén” kitétel kb. 30 km-es körzetet jelent. Amennyiben a külföldi lakhellyel rendelkező diákok a lakhelyükön, külföldön teljesítik a közösségi szolgálatot, hitelt érdemlően igazolniuk kell a végzett órák teljesítését.

**A közösségi munka végzésének időkerete:**

A közösségi szolgálat teljesítése körében egy órán hatvan perc közösségi szolgálati idő értendő azzal, hogy a helyszínre utazás és a helyszínről hazautazás ideje nem számítható be a teljesítésbe.

**A közösségi szolgálat helyszínén alkalmanként, tanítási napon legfeljebb három, tanítás nélküli napon és szünidőben legfeljebb öt óra időkeretben végezhető.** (20/2016. EMMI rendelet a 20/2012. R. 133.§. módosításáról 2016.VIII.24.) **Tanítási idő alatt nem lehet közösségi szolgálatot végezni, csak tanítási órák után.**

A közösségi szolgálatot lehetőség szerint az utolsó tanév előtt kell elvégezni.

A tanulók egyénileg és csoportosan is eleget tehetnek kötelezettségüknek.

**A közöségi munka adminisztrálása:**

A tanulónak közösségi szolgálati jelentkezési lapot kell kitöltenie, amely tartalmazza a közösségi szolgálatra való jelentkezés tényét, a megvalósítás tervezett területeit, valamint a szülő egyetértő nyilatkozatát.

A közösségi szolgálat során a tanuló IKSZ naplót köteles vezetni, amelyben rögzíti, hogy mikor, hol, milyen időkeretben és milyen tevékenységet folytatott a befogadó szolgálati helyen, és ott, a szolgálat elvégzése után minden egyes alkalommal, a helyi mentorral vagy koordinátorral le kell pecsételtetni és aláíratni a végzett órákat.

Az IKSZ naplóban rögzített, elvégzett közösségi szolgálatról szóló igazolásait köteles a tanuló tanévenként legalább kétszer osztályfőnökének bemutatni, aki ezeket az óraszámokat az elektronikus naplóban rögzíti, majd minden tanév végén a törzskönyvbe és a bizonyítványba is bejegyzi.

Ezt a naplót az 50 óra leteltével le kell adni végleg az osztályfőnöknek, aki lezárja a naplót, majd továbbítja az iskolai IKSZ koordinátornak, aki ellenőrzi a teljesítést. Utána az iskola igazolást állít ki a teljesített 50 óráról.

Ha a tanuló a tanulmányai befejezése előtt távozik az iskolából, az iskola a közösségi szolgálat teljesítéséről igazolást állít ki két példányban, amelyből egy példány a tanulónál, egy pedig az intézménynél marad.

Az iskolai közösségi szolgálat teljesítésével kapcsolatban minden egyéb felmerülő kérdéssel iskolánk IKSZ-koordinátorát, **Tóth Andrea** tanárnőt lehet keresni a toth.andrea@kbjg.hu email címen.

Kecskemét, 2022. 05. 06.